**Vedtekter for Bodø Andelslandbruk SA**

(Revidert 2024)

**§1**  Navn

Navnet på sammenslutningen er Bodø Andelslandbruk samvirkeforetak.

**§2**    Selskapsform

Bodø Andelslandbruk er et samvirkeforetak. Medlemmene hefter ikke overfor kreditorene for foretakets forpliktelser. Foretaket er registrert i Bodø kommune. Regnskapsåret følger kalenderåret. Medlemmene kalles heretter andelshavere.

**§3**    Formål

Foretaket har som formål å fremme andelshavernes interesser gjennom deres deltagelse i produksjonsvirksomheten av og utbytte fra landbruksvarer fra foretaget, i tråd med økologiske prinsipper og prinsippene fra andelslandbruk/ Community Supported Agriculture. Dette kan også omfatte avtaler med matprodusenter som driver etter økologiske prinsipper.

**§4**   Om andelshavere – begreper, opptak og utmelding

Begreper:

Samvirkemedlem – En person som har betalt samvirkeinnskudd.

Andelshaver – En person som har betalt både samvirkeinnskudd og årets andelspris.

En andelshaver hos Bodø Andelslandbruk er en som gjennom å betale samvirkeinnskudd og andelspris har stemmerett på årsmøtet og rett til å høste sin del av andelslagets produksjon. Medlemskap er åpent for alle, og tegnes ved innmelding og betaling av samvirkeinnskudd (engangssum) på kr. 250,-. Dette beløpet refunderes ikke ved opphør av medlemskap. Det betales i tillegg en andelspris pr år fastsatt av årsmøtet. Enkeltpersoner er andelshavere, men styret kan etter individuell vurdering la organisasjoner bli andelshavere. Årsmøtet kan bestemme et maksimum antall andelshavere hvis gjennomføring av virksomheten krever det.

Innbetalt andelspris gjelder fra et årsmøte til et annet, og eksisterende andelshavere har fortrinnsrett til tegning av andeler innen en gitt frist.

Utmelding skal foregå skriftlig. Et medlem som ikke har betalt andelsprisen de siste tre år, og som heller ikke har meldt seg ut skriftlig, ansees dog som utmeldt.

Årsoverskudd i foretaket inngår i neste års drift.

**§5**    Samvirkemedlemmenes og andelshavernes ansvar og rettigheter

Hvert samvirkemedlem har en stemme ved avstemminger.

Andelshavere har rett til utbytte tilsvarende sin andel.

Andelshavere har rett til å bli orientert om foretakets økonomiske situasjon og andre viktige saker i foretaket. Foreningens økonomi er transparent for andelshaverne.

Andelshaverne har rett og plikt til å ta imot tillitsverv.

Andelshaverne plikter å delta på dugnad i det antall timer som fastsettes av årsmøtet.

**§6**    Årsmøte, styre og daglig leder

Årsmøte

Årsmøtet er foretakets høgeste myndighet, og avholdes årlig innen utgangen av februar. Til årsmøtet foreligger styrets årsberetning, regnskap og budsjett for kommende år.

Innkalling til årsmøte sendes ut minimum 6 uker før årsmøte skal avholdes. Innkommende saker til årsmøtet må være komme styret i hende senest 4 uker før årsmøtet avholdes, og papirene sendes ut senest 2 uker før årsmøtet avholdes. Avgjørelse på årsmøtet treffes med alminnelig flertall.

Årsmøtet har følgende sakliste:

 1. Godkjenning av innkalling og dagsorden.

 2. Valg av møteleder, referent og 2 andelshavere til å underskrive protokollen.

 3. Styrets årsberetning og regnskap.

 4. Innkomne saker.

 5. Planer, budsjett og andelsbeløp.

 6. Anvendelse av årsoverskudd

 7. Valg av minst 3 styremedlemmer for 2 år.

 8. Valg av valgkomite bestående av minst 2 andelshavere.

 9. Valg av revisor.

Styret

Virksomheten ledes av et styre, og forpliktes av underskriften til styreleder og ett styremedlem i fellesskap. Styret velges av og blant andelshaverne på årsmøtet. Det skal minst bestå av leder og fire styremedlemmer.  Styret konstituerer seg selv hvert år: styreleder velges av styret for 1 år. Styret forbereder årsmøtet. Styret forbereder og gjennomfører andre medlemsmøter etter behov. Styret fører protokoll fra sine møter. Styret kan meddele prokura.

Styremedlemmer som deltar på styremøter, kan skrive opp dette som dugnadstimer.

Styremedlemmer får sin andel kostnadsfritt.

Daglig leder

Foretaket kan ha en daglig leder som engasjeres av styret. Dersom foretaket ikke har daglig leder ivaretas oppgavene av styret eller gartner og lønnes deretter.

Foretaket skal ha regnskapsfører.

Ekstraordinært årsmøte

Når minst 1/3 av andelshaverne eller styret krever det skal det innkalles til ekstraordinært årsmøte.  Årsmøtet skal innkalles med minst 10 dagers frist, innkallingen skal inneholde sakspapirer til de saker som ønskes behandlet.  Det skal være minst 1 måned mellom ordinært og ekstraordinært årsmøte.

**§7**    Overdragelse av medlemskapet.

Samvirkeinnskudd er personlig og kan ikke overdras.

Andelsmedlemskap kan overdras etter styrets godkjennelse.

**§8**    Økonomiske forpliktelser

Beslutning om endring av foretakets økonomiske forpliktelser, som opptak av lån, yte kreditt eller foreta større investeringer, skal behandles på årsmøte.

**§9**   Disponering av avling

Avlingen er medlemmenes felleseie. Avlingen må høstes fortløpende i henhold til høstemelding. Medlemmer som ikke høster sin andel en uke kan høste avlingen den påfølgende uke. Det er ikke anledning til å høste avling for mer enn en uke tilbake i tid.

**§10**    Vedtektsendring

Forslag til vedtektsendring, må for å kunne bli behandlet av årsmøtet, være nevnt i årsmøteinnkallingen.  Til vedtektsendring kreves ¾ flertall på ordinært årsmøte.

**§11**    Sanksjoner

Andelshavere som opptrer grovt uaktsomt, eller på annen måte antas å kunne skade samvirkeforetaket, kan etter vedtak i styret ekskluderes.

**§12**    Oppløsning

Forslag til oppløsning må fremsettes minst en måned før innkalling til årsmøte. Vedtak om oppløsning krever minst 3/4 flertall på ordinært årsmøte med minst 2/3 av andelshaverne tilstede. Møter det færre må forslaget opp på nytt årsmøte. Forslaget kan da vedtas med færre enn 2/3 av andelshaverne tilstede, men krever ¾ flertall. Ved oppløsning av foretaket skal all gjeld betales. Deretter gis foretakets eventuelle netto formue og eiendeler til et annet andelslandbruk / CSA eller til en annen organisasjon som arbeider for økologisk landbruk. Styret avgjør hvilken organisasjon som skal få gaven.

**§13**    Tvister

Tvist mellom andelshavere, eller mellom en andelshaver og foretaket skal underlegges norsk lov.